ભારતીય બેટ્સમેન ચેતેશ્વર પૂજારાએ ગઈ કાલે બીજા દિવસની રમત પૂરી થયા બાદ કહ્યું હતું કે ઈંગ્લેન્ડે વિરાટ કોહલી સાથે તેની ભાગીદારી દરમિયાન નકારાત્મક લાઇનમાં બોલિંગ કરી હતી, પરંતુ ભારતીય ટીમ પહેલી ઇનિંગ્સમાં ૭૫થી ૧૦૦ રનની સરસાઈ હાંસલ કરવાનો પ્રયત્ન કરશે. ઉલ્લેખનીય છે કે પૂજારા અને કોહલીએ ૨૫.૨ ઓવરમાં માત્ર ૭૫ રન જોડ્યા હતા, પરંતુ બાદના સેશનમાં ઈંગ્લેન્ડે સ્ટમ્પની બહાર બોલિંગ કરી હતી, જેના કારણે આ જોડીને ઘણા બોલ છોડી દેવા પડ્યા હતા. પૂજારાએ કહ્યું, ”મને લાગે છે કે ઈંગ્લેન્ડે જે લાઇનમાં બોલિંગ કરી તે થોડી નકારાત્મક હતી. મને લાગે છે કે અમે જે રીતે બેટિંગ કર્યું તેનાથી અમારો જુસ્સો દેખાય છે. અમારી સામે ઓફ સ્ટમ્પની બહાર બોલિંગ થઈ રહી હતી તેમ છતાં અમે ભાગીદારી નોંધાવી હતી.”